WASE 124
Soli Qai Vesu na Karisito
MACIU 26:47-56 MARIKA 14:43-52 LUKE 22:47-53 JONI 18:2-12
-
SOLI JISU O JUTASA
-
TAYA O PITA NA DALIGANA E DUA NA TAGANE
-
VESU O JISU
Qo sa bogilevu tutu. Era vakadonuya na bete mera solia vei Jutasa e 30 na tikinisiliva me soli Jisu vei ira. E liutaki ira sara e dua na ilala levu o Jutasa mera lai vaqarai Jisu, qori o ira na iliuliu ni bete kei na Farisi. E gole tale ga na komada ni mataivalu kei na so na sotia ni Roma era vakaiyaragi.
Ni vakatalai Jutasa mai na kanavata ni Lakosivia o Jisu, a gole vei ira na iliuliu ni bete. (Joni 13:27) Era kacivi sara na yadra kei na dua na ilala sotia. A rairai kauti ira e liu o Jutasa ina vale e solevutaka kina na Lakosivia o Jisu kei ratou na nona yapositolo. Ia qo era sa takosova na ilala levu na Buca o Kitironi ena ilakolako ina were. Era vakaiyaragi, era kau cina kei na bukawaqa me vakayagataki ena nodra vaqarai Jisu.
Ni liutaka o Jutasa na ilakolako cake ina Ulunivanua ni Veiolive, e kila sara tu ga na vanua ena tiko kina o Jisu. E dau mai cegu ena were o Kecisemani o Jisu kei ratou na yapositolo ena nodratou veilakoyaki voli mai Pecani kei Jerusalemi. Ia qo sa bogi, ena rairai sega ni laurai vinaka kina o Jisu ni duri tu ena loganiolive. De dua era se sega ni bau raici Jisu e liu na sotia, era na kilai koya gona vakacava? Ena vukei ira o Jutasa ena dua na ivakatakilakila. E kaya: “O koya ga au reguca, dou vesuka, o koya sara ga ya, dou yadravi koya vinaka ni dou kauti koya yani.”—Marika 14:44.
Ni yaco yani ina were o Jutasa kei ira na ilala levu, e gole vakadodonu vei Jisu kei ratou na nona yapositolo. E kaya sara o Jutasa, “Ni bula Rapai!,” qai reguci Jisu. E kaya vua o Jisu: “Na cava o mai cakava?” (Maciu 26:49, 50) E sauma tale o Jisu nona taro ni kaya: “Jutasa, o solia na Luve ni tamata ena dua na iregu?” (Luke 22:48) Sa oti vakadua nona kauaitaki Jutasa o Jisu!
E golevi ira na tauri cina tu kei na bukawaqa o Jisu qai taroga: “Oni vaqarai cei?” Era kaya na ilala levu: “O Jisu na kai Nasareci.” E kaya ena yaloqaqa o Jisu: “O yau ga qo.” (Joni 18:4, 5) Era bale ina qele na tagane ya nira sega ni namaka na ka e cakava o Jisu.
A rawa ni dro ena bogi ya o Jisu, ia e tarogi ira tale se ra vaqarai cei. Era kaya: “O Jisu na kai Nasareci.” E yalodei tu ga o Jisu qai tomana: “Au sa tukuna oti vei kemuni, o yau ga qo. Ke oni vaqarai au tiko, ni laivi ratou qo me ratou lako.” Ena gauna dredre mada ga qori, e nanuma vinaka tu ga o Jisu na nona tukuna ena dua na gauna e liu ni na sega ni vakayalia e dua vei ratou na tisaipeli. (Joni 6:39; 17:12) E se sega ni yali e dua vei ratou na nona yapositolo yalodina ena vuku ni veitaqomaki i Jisu “vakavo ga o koya e dodonu me rusa,” o Jutasa. (Joni 18:7-9) E kerea kina o Jisu me kua ni caka e dua na ka vei ratou na nona imuri yalodina.
Eratou kidava na yapositolo na ka e sa vakarau yaco nira sa golevi Jisu yani na sotia. Eratou taroga sara: “Turaga, me keimami vakayagataka na iseleiwau?” (Luke 22:49) E se bera mada ga ni sauma o Jisu nodratou taro sa ucuna mai o Pita e dua na iseleiwau, qai taya laivi na daligana imatau o Maliko na nona dauveiqaravi na bete levu.
E tara o Jisu na daligai Maliko, mai mavo yani na mavoa. Sa qai vakavulica e dua na tikina bibi ena nona vakaroti Pita: “Daramaka tale na nomu iseleiwau ina kena taga, nira na mate ena iseleiwau o ira era vakayagataka na iseleiwau.” E soli koya o Jisu me vesu qai kaya: “Ena qai vakayacori vakacava na ka e volai ena iVolatabu, ni dodonu ga me yaco qo?” (Maciu 26:52, 54) E tomana: “Vakacava, sega ni dodonu meu gunuva na bilo e solia vei au o Tamaqu?” (Joni 18:11) E duavata tu ga o Jisu kei na loma ni Kalou, ke mani mate mada ga kina.
Era sa qai vesuki Jisu na sotia, na komada ni mataivalu, kei na nodra yadra na Jiu. Eratou dro na yapositolo ni ratou raica na ka sa yaco. Ia “e dua na cauravou,” kena irairai ni tisaipeli o Marika e maliwai ira voli ga na ilala levu me muri Jisu tiko kina. (Marika 14:51) Era qai kilai cauravou qori na ilala levu, era via vesuki koya mani biuta tu mai na nona isulu lineni me dro.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn